Η Ένωση ενημέρωσε τον Ιρανό μέσο, Σοτζέι Μασούντ, ότι δεν θα ενεργοποιήσει την οψιόν ανανέωσης του συμβολαίου του. Το «ευχαριστώ» και σε Ανέστη, Γιόχανσον.

Την απόφασή της να μην ανανεώσει το συμβόλαιο του Σοτζέι Μασούντ γνωστοποίησε η ΑΕΚ, ευχαριστώντας τόσο τον Ιρανό μέσο, όσο και τους Αραούχο, Γιόχανσον, Ανέστη για την προσφορά τους στο κλαμπ.

Στην ανακοίνωση της ΠΑΕ αναφέρονται τα εξής: «Η ΠΑΕ ΑΕΚ έχει ενημερώσει τον Μασούντ Σοτζέι ότι δεν πρόκειται να ασκήσει το δικαίωμα, που είχε, για επέκταση του συμβολαίου του για έναν ακόμα χρόνο. Η κιτρινόμαυρη οικογένεια ευχαριστεί τον διεθνή Ιρανό ποδοσφαιριστή για τους έξι μήνες της συνεργασίας του με την ομάδα μας. Αποτελεί τιμή για εμάς που μία τόσο σημαντική ποδοσφαιρική προσωπικότητα φόρεσε τη φανέλα της ΑΕΚ και συνέβαλλε αποφασιστικά στην επιτυχία της περσινής σεζόν.

Στην αυριανή πρώτη συγκέντρωση της ομάδας μας στα Σπάτα, ενόψει της νέας ποδοσφαιρικής σεζόν, δεν θα βρίσκονται ακόμα τρία παιδιά, που συνέδεσαν το όνομά τους με την πορεία προς την κορυφή και την επιστροφή της ΑΕΚ στους τίτλους και στην κατάκτηση του πρωταθλήματος μετά από 24 χρόνια.

Η ΠΑΕ ΑΕΚ οφείλει επίσης ένα μεγάλο ευχαριστώ στους Σέρχιο Αραούχο, Γιάννη Ανέστη και Γιάκομπ Γιόχανσον, που αποτελούν πλέον κομμάτι της σύγχρονης κιτρινόμαυρης ιστορίας με καθοριστική συμβολή στη μεγάλη επιστροφή της ομάδας μας εκεί που ανήκει. Σας ευχαριστούμε για όλα!».

Η... απουσία του Λάζαρου

Κάτι που δεν μπορεί να περάσει απαρατήρητο είναι ότι η ΑΕΚ... εξαίρεσε από το «ευχαριστώ» στους παίκτες που βρίσκονταν στην ομάδα πέρσι, αλλά δεν θα είναι αύριο στην πρώτη της συγκέντρωση, τον Λάζαρο Χριστοδουλόπουλο. Κάτι αναμενόμενο. Αφενός επειδή για την Ένωση ο Έλληνας εξτρέμ έχει έναν ακόμη χρόνο συμβόλαιο με την ομάδα και αφετέρου διότι τις αμέσως επόμενες ημέρες η «κιτρινόμαυρη» ΠΑΕ θα ξεκινήσει επί της ουσίας τη δικαστική της διαμάχη με τον παίκτη, καταθέτοντας το συμβόλαιό του.